1Makkedai PUWANGNGE, "Lao manenno mai iko iya madekkaé, énunno, tassadiyai uwai. Poléno iko iya dé’é nappunnai dowi, tarimani gandongngé temmakkamaja, sibawa manréno! Anggoro sibawa susué tassadiyai, tarimai sibawa cuma-cuma.
2Untu’ aga melli séuwaé iya dé’é namappésennang, sibawa majjama untu’ aga iya dé’é napawessori? Turusiwi parénta-Ku, namuwanréi matu iya makessingngé, sibawa péneddingiwi patala iya malunra’é.
3Engkalingai, éh bangsa-Ku, laono ri Iyya, Uwérékko matu atuwong mannennungengngé. Nasaba pammasé sibawa atinulureng iya Uwajjanciyangngé lao ri Daud, siyoka janci mannennungeng sibawa iko.
4Sitongenna, Upancajiwi pamimping sibawa pallima, sabbi polé ri akuwasak-Ku untu’ bangsa-bangsaé.
5Muwobbii matu bangsa-bangsa laingngé, sibawa masitta’i mennang polé ri iko, nasaba Iyya, PUWANG Allataalamu, Allataala mapaccinna Israélié, saba’ Iyya pura pakarajako."
6Lisuno ri PUWANGNGE ri wettu weddinna mupa; angobbino ri Aléna ri wettu macawé’-Na mupa.
7Sitinajai tau majaé pédécéngiwi atuwonna, sibawa pinrai cara mappikkiri’na. Leppessangngi lisu ri PUWANGNGE, kuwammengngi nalolongeng paressé babuwa-Na. Sitinajai giling lao ri Allataalata, saba’ maddampengngi PUWANGNGE sibawa makacuwa.
8Makkedai PUWANGNGE, "Pikkirak-Ku tenniya pikkirammu, sibawa lalek-Ku tenniya lalemmu.
9Sittanré langié polé ri yasé’na tanaé, sittanréto iyaro pikkirak-Ku ri yasé’na pikkirammu, sibawa lalek-Ku ri yasé’na lalemmu.
10Pada-pada bosié teppai polé ri langié, na dé’ nalisu, sangadinna narica’i linoé, pacommokiwi sibawa patuwoi tanet-tanengngé, mabbéré wassélé untu’ riyampo sibawa riyanré,
11makkuwatoro ada-ada iya Upowadaé dé’ nalisu ri Iyya sibawa siya-siya, iyakiya naulléi pogau’i aga iya Upuwéloé, sibawa narapii sininna iya Uwakkattaiyé.
12Musalaiwi matu Babél sibawa masennang, sibawa riantara massu sibawa salama. Bulu sibawa bulu-bulué marennui matu sibawa gora-gora, aju-kajungngé ri dare’é mappaleppa’i.
13Aju camaraé sulléiwi matu alekale maddorié, tanet-taneng bungaé sulléiwi alekale’é. Kajajiyangngi iyaro kuwammengngi naripakalabba-Ka; selaku tanrang mannennungeng iya dé’é nateddéng."
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn